Dɣa imir i zehhrent tismin deg-sent. Yiwet gar-asent dɣa, terra lwelha-s, tufa belli ẓelgum tetteffer yiwen seg yifassen-is seddaw lkemm n tjellabt-is. Terra lwelha-s ɣur-s, tɛuss itt mliḥ armi i tfaq belli txuṣṣ-itt tlettat (tḍadect) deg yiwen n ufus. Testeɛmel ur tezri wara, meɛna deg wul-is tecreḥ mliḥ imi d-tufa deg-s lɛib, lɛib is ara tesseqdec zdat n mmi-s n Sseltan akken ad tt-yeğğ, ur tt-yettaɣ. Mi d-teffeɣ syinna, txebber akk tiyad, qqiment ttweḥdent amek i yezmer mmi-s n Sseltan ad yaɣ taɛibant n ufus.